Ehdotus: neuvoston päätös Euroopan keskuspankin pääoman merkintään sovellettavan jakoperusteen määräytymisessä käytettävistä tilastotiedoista /* KOM/97/0725 lopull. - CNS 98/0057 */



Virallinen lehti nro C 118 , 17/04/1998 s. 0013



Ehdotus neuvoston päätökseksi Euroopan keskuspankin pääoman merkintään sovellettavan jakoperusteen määräytymisessä käytettävistä tilastotiedoista (98/C 118/08) KOM(97) 725 lopull. - 98/0057(CNS) (Komission esittämä 20 päivänä helmikuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 106 artiklan 6 kohdan sekä siihen liitetyn Euroopan keskuspankkijärjestelmän ja Euroopan keskuspankin perussääntöä koskevan pöytäkirjan 29, 2 artiklan ja 42 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon Euroopan rahapoliittisen instituutin lausunnon, sekä katsoo, että 1) Euroopan keskuspankki, jäljempänä "EKP", perustetaan heti, kun sen johtokunta on nimetty, 2) EKP:n oma pääoma on EKP:n aloittaessa toimintansa 5 000 miljoonaa ecua, 3) ainoastaan kansalliset keskuspankit voivat merkitä ja pitää hallussaan EKP:n pääomaa, 4) EKP:n pääoman merkintään sovellettava jakoperuste määritetään sitten, kun EKP on perustettu, 5) jakoperusteen määräytymiseen tarvittavat tilastotiedot toimittaa komissio neuvoston vahvistamia sääntöjä noudattaen, 6) käytettävien tietojen luonne ja lähteet sekä jakoperusteessa käytettävien kansallisten keskuspankkien painoarvojen laskentamenetelmä on määritettävä, ja 7) markkinahintaisen bruttokansantuotteen muodostamisen yhdenmukaistamisesta 13 päivänä helmikuuta 1989 annetussa neuvoston direktiivissä 89/130/ETY, Euratom säädetään jäsenvaltioissa markkinahintaisen bruttokansantuotteen laskennassa käyttöön otettavasta menetelmästä; jäsenvaltioiden on tarpeellisin toimin huolehdittava siitä, että nämä tiedot toimitetaan komissiolle. ON PÄÄTTÄNYT SEURAAVAA: 1 artikla Euroopan keskuspankin pääoman merkintään sovellettavan jakoperusteen määrittelemisessä tarvittavat tilastotiedot toimittaa komissio seuraavissa artikloissa säädettyjen säännösten mukaisesti. 2 artikla Väkiluku ja markkinahintainen bruttokansantuote, jäljempänä "BKTmh", määritellään direktiivin 89/130/ETY, Euratom soveltamisessa käytettävän Euroopan kansantalouden tilinpitojärjestelmän mukaisesti. BKTmh:lla tarkoitetaan direktiivin 89/130/ETY, Euratom 2 artiklassa määriteltyä BKTmh:ta. 3 artikla Väkilukutietoina käytetään vuoden 1996 tietoja. Kyseisen vuoden keskiväkilukua käytetään Euroopan kansantalouden tilinpitojärjestelmän suosituksen mukaisesti. 4 artikla BKTmh-tietoina käytetään vuodesta 1991 vuoteen 1995 ulottuvan jakson kunkin vuoden tietoja. Kunkin jäsenvaltion BKTmh-tiedot ilmoitetaan käyvin hinnoin kansallista rahayksikköä käyttäen. 5 artikla Komissio (Eurostat) kerää väkilukutiedot jäsenvaltioista. 6 artikla BKTmh-tiedot vuosilta 1991-1995 määräytyvät direktiivin 89/130/ETY, Euratom mukaisesti. 7 artikla 1. Jäsenvaltion osuus yhteisön väkiluvusta on sen prosentuaalinen osuus jäsenvaltioiden yhteenlasketusta väkiluvusta. 2. Kansallisen rahan määräiset vuotuiset ja kutakin jäsenvaltiota koskevat BKTmh-tiedot muunnetaan ecuiksi. Valuuttakurssina käytetään vuoden kaikkien arkipäivien valuuttakurssien keskiarvoa. Päivittäinen valuuttakurssi on komission laskema kurssi, joka julkaistaan Euroopan yhteisöjen virallisen lehden C-sarjassa. 3. Jäsenvaltion osuus yhteisön BKTmh:sta on sen prosentuaalinen osuus jäsenvaltioiden viiden vuoden yhteenlasketusta BKTmh:sta. 8 artikla Jakoperusteen laskemisessa kansalliseen keskuspankkiin sovellettava painoarvo on aritmeettinen keskiarvo kyseisen jäsenvaltion osuuksista yhteisön väkiluvusta ja yhteisön BKTmh:sta. 9 artikla Laskemisen eri vaiheissa käytetään riittävästi desimaaleja tarkkuuden varmistamiseksi. Kansallisten keskuspankkien painoarvo jakoperusteessa ilmoitetaan neljän desimaalin tarkkuudella. 10 artikla Komissio ilmoittaa tässä päätöksessä tarkoitetut tiedot Euroopan rahapoliittiselle instituutille ennen EKP:n perustamisen voimaantulopäivää.